Prodavači na karlovačkoj tržnici danas će barem sat vremena prosvjedovati i blokirati prodaju kako bi upozorili na sve apsurde fiskalizacije koju im priprema Ministarstvo financija.

Neprovedivo u praksi

Otkako je Udruga hrvatskih tržnica (UHT) još prije četiri mjeseca zatražila oslobođenje od fiskalnih blagajni za sve prodavače na tržnim klupama i štandovima, iz Porezne su uprave tek prekjučer potvrdili da se iznimka od izdavanja računa i dalje odnosi samo na kumice i obiteljska gospodarstva, koji prodaju proizvode koje su sami proizveli i uzgojili. – Od ministra Linića pak ni minimuma pristojnosti – tvrdi predsjednik UHT-a i direktor karlovačke tržnice Niko Pervan. Mjesecima su čekali Linićev odgovor – da ili ne – a nakon "čestitke" iz Porezne uprave imaju svega 10 dana da krenu u fiskalizaciju, što je neprovedivo u praksi, kaže Pervan. Dodaje da je dosad samo Grad Varaždin financirao bežični internet na tržnici, dok 31 tržnica pod kapom UHT-a za to nije dobila ni kune niti započela ikakvu tehničku pripremu. Samo je na karlovačkoj tržnici, tvrdi Pervan, 85 štandova i 135 klupa, od kojih fiskalizaciji ne podliježe njih 20-ak posto. No da je država ranije radila svoj posao na reguliranju veleprodaje i umjesto očevidnika poljoprivrednih gospodarstava uvela očevidnike proizvodnje, u Karlovcu možda tri štanda od 1. srpnja ne bi izdavala račune. Velik broj prodavača ima neku zemlju u vlasništvu ili u najmu i za nju dobivaju i poticaje, no proizvode svega 4-5 proizvoda ili ništa, a robu nabavljaju u veleprodaji.

– Da je na tržnicama dosad bilo reda, vidjelo bi se da čak ni oni koji imaju stakleničku i plasteničku proizvodnju na tržnici nemaju što prodavati više od 10 mjeseci u godini – uvjeren je Pervan. No neki su se očito dobro snašli, dok se na ostalima liječe posljedice nefunkcioniranja sustava.

Traže odgovore od Linića

Prema Pervanu fiskalizacija nije sporna u trgovačkim društvima, organizatorima tržnica te među komitentima-zakupcima koji prodaju u zatvorenim prostorima. No na tržnim klupama i štandovima to je bacanje novca uludo.

– Da su izuzeci mogući, Ministarstvo je i samo priznalo "oprostom" od fiskalizacije stjuardesama te veterinarima koji rade na terenu – ogorčen je Pervan, dok karlovački kumeki i kumice, koji će danas prosvjedovati, i dalje traže odgovore od Linića kako će na ribarnicama čistiti ribu i kucati po kasama ili pak na otvorenom dijelu na snijegu, kiši ili žegi, gdje im se moraju osigurati i utičnice za struju ili bežični internet. I kako se cjenkati, što je pravilo svake "dobre" tržnice, koja ujutro ima jedne, a u podne druge cijene za iste proizvode?

>>Dobra vijest za 'kumice s placa' : Neće trebati fiskalnu blagajnu